Ο **Νίκος Νταμπίζας** (Αμύνταιο, 3 Αυγούστου 1973) είναι Έλληνας παλαίμαχος διεθνής ποδοσφαιριστής που αγωνιζόταν στη θέση του αμυντικού. Έχει αγωνιστεί στον Ολυμπιακό, στη Λάρισα αλλά και στην Πρέμιερ Λιγκ στις ομάδες Νιούκαστλ και Λέστερ.

Καριέρα ποδοσφαιριστή
---------------------

### Σε συλλογικό επίπεδο

Ξεκίνησε την καριέρα του στον Ερμή Αμυνταίου το 1987 και κατόπιν αγωνίστηκε στους Πόντιους Βέροιας, όπου παρέμεινε τρεις περιόδους (1991-1994) και ξεχώρισε για το ταλέντο του στα αμυντικά καθήκοντα. 

Το 1994, στα 21 του χρόνια, έκανε το μεγάλο βήμα στην καριέρα του και μεταγράφηκε στον Ολυμπιακό Πειραιώς, στον παρέμεινε 3,5 χρόνια, κατακτώντας 2 πρωταθλήματα ενώ αγωνίστηκε και στους πρώτους αγώνες της ομάδας στο Champions League. 

Το 1998, η επιβεβαίωση της καλής του πορείας ήρθε με τη μεταγραφή του στη Νιούκαστλ, στην οποία αγωνίστηκε με μεγάλη επιτυχία, τις περισσότερες φορές ως βασικός, μέχρι το 2004. Τον Ιανουάριο του 2004 μεταγράφηκε στη Λέστερ κι εκεί αγωνίστηκε έως το καλοκαίρι του 2005, όταν και αποφάσισε την επιστροφή του στην Ελλάδα για να φορέσει τη φανέλα της Λάρισας. Όντας αρχηγός της ΑΕΛ για 6 χρόνια, ήταν ο στυλοβάτης της άμυνάς της στη θετική πορεία που διέγραψε με επιστέγασμα την κατάκτηση του κυπέλλου Ελλάδας το 2007, στον τελικό του οποίου αναδείχτηκε ως ο πολυτιμότερος ποδοσφαιριστής.

Ολοκλήρωσε την καριέρα του στο τέλος της περιόδου 2010-11 έχοντας συνολικά συμπληρώσει 548 συμμετοχές και 32 τέρματα.

### Στις εθνικές ομάδες

Το ντεμπούτο του με την Ελλάδα πραγματοποιήθηκε στις 12 Οκτωβρίου 1994 στον εντός έδρας αγώνα με τη Φινλανδία (4-0), για τα προκριματικά του Euro 1996. Ήταν μέλος της ομάδας που κατέκτησε το Euro 2004. Συνολικά, σε διάστημα μίας δεκαετίας (1994-2004), έφτασε τις 70 συμμετοχές.

Με την εθνική Ενόπλων κατέκτησε το παγκόσμιο κύπελλο του 1997.

Στατιστικά καριέρας
-------------------

1991-2011| Περίοδος | Ομάδα | Συμμ. | Γκολ |
| --- | --- | --- | --- |
| 1991-1994 |  Α.Ε. Ποντίων Βέροιας | 85 | 7 |
| 1994-1998 |  Ολυμπιακός | 104 | 8 |
| 1998-2004 |  Νιούκασλ Γιουνάιτεντ | 130 | 11 |
| 2004-2005 |  Λέστερ Σίτι | 51 | 1 |
| 2005-2011 |  Α.Ε.Λ. | 178 | 5 |

Καριέρα τεχνικού διευθυντή
--------------------------

Το καλοκαίρι του 2013 ανακοινώθηκε η πρόσληψή του ως τεχνικός διευθυντής στον Παναθηναϊκό, θέση από την οποία αποχώρησε στις 11 Νοεμβρίου 2014. Τον Μάρτιο του 2016 ανέλαβε τεχνικός διευθυντής της Ομόνοιας Λευκωσίας, αποχώρησε όμως έναν χρόνο αργότερα.Τον Μάϊο του 2018 επέστρεψε στον Παναθηναϊκό ως τεχνικός διευθυντής και απολύθηκε στα μέσα του 2019.

Προσωπική ζωή
-------------

Είναι παντρεμένος και έχει έναν γιο, τον Κωνσταντίνο Νταμπίζα (γενν. 2000), ο οποίος είναι ποδοσφαιριστής του Παναθηναϊκού Β.

Παραπομπές
----------

1. ↑  *Ο Ερμής του ... έδειξε τον δρόμο*, 17/4/1999, tanea.gr
2. ↑  «Τίτλοι τέλους για τον Νίκο Νταμπίζα. novasports.gr». Αρχειοθετήθηκε από το πρωτότυπο στις 6 Μαρτίου 2012. Ανακτήθηκε στις 22 Σεπτεμβρίου 2012.
3. ↑  Συμμετοχές Νίκου Νταμπίζα με την Ελλάδα. epo.gr
4. ↑  Μήνυμα ενότητας από Νταμπίζα, www.tovima.gr
5. ↑  Τέλος ο Νταμπίζας, www.gazzetta.gr
6. ↑  Και επίσημα στην Ομόνοια ο Νταμπίζας, www.sdna.gr
7. ↑  Τέλος ο Νταμπίζας από Ομόνοια, www.sport-fm.gr
8. ↑  «Νταμπίζας, η επιστροφή: 1280 μέρες μετά την απόλυσή του». *www.sport24.gr*. Ανακτήθηκε στις 5 Δεκεμβρίου 2018.
9. ↑  «ΤΕΧΝΙΚΟΣ ΔΙΕΥΘΥΝΤΗΣ». *PANATHINAIKOS FC OFFICIAL WEB SITE*. Ανακτήθηκε στις 5 Δεκεμβρίου 2018.
10. ↑  «Παναθηναϊκός: Ανακοίνωσε την απόκτηση του Νταμπίζα για τη δεύτερη ομάδα». *www.sport24.gr*. Ανακτήθηκε στις 30 Αυγούστου 2021.

Πηγές
-----

* Η καριέρα του Νίκου Νταμπίζα στο national-football-teams
* Το προφίλ του Νίκου Νταμπίζα στο transfermarkt

  


|  |  |  |  |  |
| --- | --- | --- | --- | --- |
| 

| π • σ • ε
**Εθνική Ελλάδος - Πρωταθλητές Ευρώπης 2004** |
| --- |
|  |
|  | 
**1** Νικοπολίδης  · **2** Σεϊταρίδης  · **3** Βενετίδης  · **4** Νταμπίζας  · **5** Δέλλας  · **6** Μπασινάς  · **7** Ζαγοράκης  · **8** Γιαννακόπουλος  · **9** Χαριστέας  · **10** Τσιάρτας  · **11** Νικολαΐδης  · **12** Χαλκιάς  · **13** Κατεργιαννάκης  · **14** Φύσσας  · **15** Βρύζας  · **16** Καφές  · **17** Γεωργιάδης  · **18** Γκούμας  · **19** Καψής  · **20** Καραγκούνης  · **21** Κατσουράνης  · **22** Παπαδόπουλος  · **23** Λάκης  · **C** Ρεχάγκελ |

 |